钦定古今图书集成/明伦汇编/氏族典/第367卷 > 《廖用贤尚友录》 > 谭进颇
## 钦定古今图书集成/明伦汇编/氏族典/第367卷 > 《廖用贤尚友录》 > 谭进颇

按《衡州府志》：“进颇祖守禄，随父武兴，自吉州泰和县
徙居康乐乡。父生三子，长进峰，次进鸿，次进颇。马殷
据潭州，遣使征四方丁壮，以固其圉。使至，见进峰器
宇魁梧，问进峰兄弟几人，进峰以进颇、进鸿对。王乃
召二人至，委进峰管武库，进鸿充司马大夫。进颇身
长六尺五寸，眉目儁秀，具文武才，特授左殿大将军”，
就长沙开国寺建天策府。马殷薨，子希范立。进颇家
书至，报父丧母疾，乃澘然流涕，上书乞治丧，不许。退
语其麾下曰：“国步孔棘，而复遭此荼毒，今若不终养
吾母，将何以见先君于地下乎？”于是浩然而归。有司
言进颇擅离军治丧，王怒，自将兵讨之。进峰语进颇
云：“王师至，奈何？”进颇曰：“生以忠，死以孝，吾何恨焉？”乃
以血指写书，自陈无叛意，书毕而刎。王至云阳，闻之，
泣谓诸将曰：“丧我股肱，余实不知。”乃令班师。